ཁྱད་པར་དུ་ཨྱོན་གུ་རུ་རིན་པོ་ཆེ་དེ་ཉིད་དུས་གསུམ་སངས་རྒྱས་ཐམས་ཅད་ཀྱི་སྤྲུལ་པ་ཡིན་པ་ནི།ཧེ་རུ་ཀ་གསང་བའི་རྒྱུད་ལས།ཡང་དག་མཆོག་གི་སྟོན་པ་ནི།།གསང་བ་གསུམ་གྱི་མཛོད་འཆང་བ།།དྲི་བྲལ་པདྨའི་སྙིང་པོ་ལས།།ངོ་མཚར་ཀོ་ཤའི་མཚོ་གླིང་འབྱུང་།།ཞེས་དང་།ལྷ་མོ་དྲི་མ་མེད་པའི་མདོ་ལས།ཕྱོགས་དུས་རྒྱལ་བ་མ་ལུས་ཀུན།།ཕྲིན་ལས་གཅིག་ཏུ་བསྡུས་པ་ཡིས།།ངོ་མཚར་མཆོག་བརྙེས་རྒྱལ་བའི་སྲས།།ཕྲིན་ལས་འདུས་པའི་བདག་ཉིད་ནི།།ཨྱོན་གྷནྡྷོའི་ནུབ་བྱང་འབྱུང་།།ཞེས་སོགས་མདོ་རྒྱུད་དུ་མ་ནས་ལུང་བསྟན་པ་བཞིན།ཀུན་མཁྱེན་ཆེན་པོ་རིག་འཛིན་འཇིགས་མེད་གླིང་པ་ཉིད་ཀྱིས།ཧོར་ཟླ་དྲུག་པའི་ཚེས་བཅུའི་ཉི་ཤར་ལ།།དྷ་ན་ཀོ་ཤར་པདྨའི་སྦུབས་ལ་བྱོན།།ཅེས་གསུངས་པ་ལྟར།གུ་རུ་རིན་པོ་ཆེ་ནི་ལོ་ངོ་སྟོང་ཕྲག་གི་ཡར་སྔོན་དུ་རྒྱ་གར་ནུབ་བྱང་ཨོ་རྒྱན་གྱི་ཡུལ་དུ་སྐུ་རྫུས་སྐྱེས་སུ་འཁྲུངས་པ་དང་།དེ་ནས་རྒྱ་གར་ཡུལ་དབུས་སོགས་སུ་ཕེབས་ཏེ་བླ་ན་མེད་པའི་གྲུབ་པ་བརྙེས་པའི་ཚུལ་བསྟན།ཁྱད་པར་དུ་བལ་ཡུལ་ཡང་ལེ་ཤོད་ཀྱི་སྒྲུབ་གནས་སུ་ཕེབས་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་བརྙེས་པའི་ཚུལ་བསྟན།དཔལ་ན་ལེན་དྲའི་མཁས་པའི་གཙུག་རྒྱན་མཁན་ཆེན་ཞི་བ་འཚོས་བོད་ཀྱི་རྒྱལ་པོ་ཁྲི་སྲོང་སྡེ་བཙན་ལ་བཀའ་གནང་བ་ལྟར་བོད་ཀྱི་རྒྱལ་པོས་གདན་དྲངས་ཤིང་།བོད་གངས་ཅན་གྱི་ལྗོངས་སུ་བྱོན་ནས་དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་རྟེན་བརྟེན་པ་བཅས་བཞེངས་པའི་ས་འདུལ་དང་རབ་གནས་མཛད།ཆོས་རྒྱལ་ཁྲི་སྲོང་ལྡེའུ་བཙན་དང་།ལོ་ཆེན་བཱེ་རོ་ཙ་ན།མཁར་ཆེན་བཟའ་ཡེ་ཤེས་མཚོ་རྒྱལ་སོགས་ལས་ཅན་རྗེ་འབངས་ཡོངས་ལ་ཆོས་ཀྱི་བདུད་རྩི་བསྩལ།གངས་རིའི་ལྗོངས་ཀྱི་རི་བྲག་མཚོ་གསུམ་བྱིན་གྱིས་རླབས།གསང་སྔགས་ཀྱི་བསྟན་པ་དུས་ཀྱི་མཐར་ཡང་མི་ཉམས་པའི་བྱིན་རླབས་མཛད་དེ་སྐུ་དངོས་སུ་ཟངས་མདོག་དཔལ་གྱི་རི་བོར་སྲིན་པོའི་ཁ་གནོན་དུ་ཕེབས།མདོར་ན་གུ་རུ་རིན་པོ་ཆེ་ནི་འཛམ་གླིང་སྤྱི་དང་ཁྱད་པར་དུ་བོད་ཁ་བ་ཅན་དུ་བསྟན་པའི་སྲོལ་བཏོད་མཁན་དང་།སངས་རྒྱས་ལས་ཀྱང་འབྱུང་བར་དཀོན་པའི་གསང་སྔགས་རྡོ་རྗེ་ཐེག་པའི་བསྟན་པ་ཉིན་མོར་བྱེད་མཁན་ཡང་ཁོང་ཡིན་པ་རེད།མ་ཟད་ཇོ་བོ་རྗེ་དཔལ་ལྡན་ཨ་ཏི་ཤ་ནས་དྭགས་པོ་ཟླ་འོད་གཞོན་ནུ།དཔལ་ས་སྐྱའི་མ་ཧཱ་པཎ་ཌི་ཏ།ཤར་རྒྱལ་བ་ཙོང་ཁ་པ་བློ་བཟང་གྲགས་པའི་དཔལ་སོགས་གུ་རུ་རིན་པོ་ཆེ་ཉིད་དང་ཐུགས་རྒྱུད་གཅིག་པའི་བསྟན་འཛིན་མང་དུ་འབྱུང་བར་ཞལ་བཞེས་དང་སྒྲིབ་མེད་ལུང་བསྟན་གནང་བ་སོགས་བཀའ་དྲིན་གཞལ་དུ་མེད་དོ།།